El Grup Alba farà ús de l’Espai Verdú per realitzar activitats per les famílies i projectes de dinamització - Diari de la Discapacitat
El Grup Alba farà ús de l’Espai Verdú per realitzar activitats per les famílies i projectes de dinamització
Representants de la família Mayoral i de l’entitat celebrant l’acord // Foto: Grup Alba
El Grup Alba i la família Mayoral van fer ahir l’acte de presentació del nou projecte en la que l’entitat utilitzarà l’Espai de Verdú per realitzar activitats per les famílies de l’entitat i projectes de dinamització oberts a tota la població de Verdú.
L’Espai Mayoral es va obrir després d’un any del seu tancament per acollir l’acte de presentació del nou projecte. En la trobada hi van participar representants de la família Mayoral, responsables del Grup Alba, representants del consistori de Verdú i els responsables de la Fundació Josep Santacreu.
Manel Mayoral va ser l’encarregat de donar la benvinguda i va manifestar que “avui és un dia tan emocionant com el primer dia que van obrir el Museu de Joguets i Autòmats de Verdú, un moment important per a tota la família”. Cristina Mayoral va afegir: “el nostre objectiu ha estat preservar els valors fundacionals de l’espai que vam engegar; dinamitzar Verdú i la comarca cultural i socialment. El Grup Alba és l’entitat ideal per seguir aquests propòsits i ens fa enormement feliços, donar el relleu a una entitat que fa una tasca admirable. És una notícia positiva per l’avui i pel futur”.
Per la seva part, Maite Trepat, directora del Grup Alba va explicar que “Alba continua apostant per apropar els serveis a les persones i al territori i, alhora, trobar una solució a la greu problemàtica dels espais. Cal tenir en compte que en 5 anys, 45 joves hauran finalitzat la seva etapa a l’escola i necessitaran una activitat terapèutica o laboral. Les instal·lacions actuals estan a la capacitat màxima i aquest espai suposa una millora del benestar de les nostres persones”.
Va destacar que s’imaginen un espai on poder-hi realitzar activitats de tot tipus: formatives, per les persones del centre ocupacional o pels infants de l’escola i obertes a la població i a les entitats.
“El que es faci en aquest espai ho acabarem construint entre tots i totes i necessitarem de la vostra col·laboració”, va dir Trepat dirigint-se als verdurins i verdurines presents a la sala.
Un dels projectes que es desenvoluparan dins aquest nou espai, són les activitats relacionades amb el món de l’art. La Fundació Josep Santacreu, que acompanya des de fa temps a les entitats ajudant a potenciar el talent artístic de les persones amb discapacitat, serà un col·laborador clau en aquest nou projecte.
Segons Josep Santacreu “aquest espai de Verdú ha de ser un espai de referència de l’art singular, l’art fet per persones amb discapacitat i nosaltres donarem tot el suport al Grup Alba per tirar-ho endavant”.
Finalment l‘alcalde de Verdú, Josep Mas, va celebrar aquest acord i ha estès la mà al Grup Alba per col·laborar des del consistori i donar les màximes facilitats a l’entitat.
Espai Verdú
família Mayoral
Article anteriorCC.OO Catalunya exigeix una garantia “efectiva” de la inserció laboral de les persones amb discapacitat
Article següentMés de 1.100 persones i 31 entitats signen el manifest per la continuïtat del projecte Activa’t x la Salut Mental